Гучыць лірычная музыка

Вяд.: Прывітанне,  паважаныя  сябры. Мне вельмі прыемна вітаць вас на чарговым пасяджэнні клуба “ Алеся”. Сёння я вас запрашаю на сустрэчу з беларускай кнігай.  Фонд бібліятэкі папоўніў сборнік паэзіі Н. Парчук “ Берагі Надзеіі “
“Прыгажосць дапамагае чалавеку жыць. І гэта праўда. Варта толькі дабавіць, што мастацкая літаратура – найперш. Бо нездарма ж яе так і называюць – “прыгожае пісьменства”. Па  дакладнасці, глыбіні і палёту выказанай думкі менавіта паэзія прызнана першай прыгажуняй у літаратурным мастацтве. Менавіта яе радкі, строфы ахвотна завучваюцца і часта дэкламуюцца людзьмі рознага ўзросту – ад малых дзетак да старэнькіх бабуль… “ - так разважае  аб прыгожым пісьменстве Н. М. Парчук- член Брэсцкага абласнога аддзялення Саюза пісьменнікаў Беларусі.
Квітнеюць на Палессі медуніцы,
Жадаюць шчасця нам с табой зязюлі,
Тут ранкам усміхаюцца крыніцы
Чароўнаю ўсмешкаю матулі.
Тут людзі незвычайнай прыгажосці.
Сярод лясоў і рэк жывуць вякамі,
Хто завітае ў наш край у госці
Багаты стане вернымі,таленавітымі сябрамі.
                                                                                      І.Дэнейка.
Вяд.:  Зямля брэстчыны багата  як хлебам ,  песнямі ды  яшчэ і  літаратурнымі  талентамі. Дазвольце сёння разам з вамі дакрануцца да паэзіі  надзіва стойкай, моцнай духам і таленавітай жанчыны з няпростым лёсам.
Давайце  зробім невялічкі экскурс у біяграфію Надзеі Мікалаеўны.
Надзея Мікалаеўна нарадзілася на Палессі ў вёсцы з прыгожай і паэтычнай назвай Ладараж.  Пазней паэтка напіша:
Сама я памятаю добра
Сядзібы, пуні, азярод,
Вяскоўцаў з палатнянай торбай…
Адсюль і мой пачаўся род.

За лесам песцілася поле,
Дзе ўсё радзіла, што ні сей:
Жывёле там было раздолле,
І не злічыць было гусей…

У маляўнічай той мясціне
Больш за чатырыста гадоў
Стаіць мой Ладараж адзіны – 
Бацькоў радзіма і дзядоў.

Далі і назву вёсцы ўдала!
Такой не ўчуеце нідзе,
Бо слова гэтае ўвабрала
Прамудрасць вечную людзей.

Былі разумнікі і ў той час,
Хай будзе пухам ім зямля!..
Я чую зноў зязульчын голас
То дзесьці побач, то здаля.
                                                      / “ Вытокі”  урывак з паэмы “ Мае карані” /

Рана навучылася чытаць, за што ўдзячная сваёй маці. Лёс не спрыяў Надзеі. У дзяцінстве здарылася няшчасце – яна атрымала цяжкую траўму пазваночніка Нажаль, у школу са сваімі аднагодкамі з-за атрыманай у раннім дзяцінстве траўмы пазваночніка, Надзя не змагла пайсці. У першы клас яна пайшла разам са сваім малодшым братам, калі ёй споўнілася дзесяць гадоў, і гэта было велізарнае шчасце.. Аднак Бог надзяліў дзяўчынку талентам тонка адчуваць і разумець паэзію. Вершы яна пачала пісаць у трэцім класе, але нікому аб гэтым не расказвала. Калі ў шостым класе змясціла адзін з вершаў у школьнай газеце, аднакласнікі і сябры не паверылі, што гэта яе радкі: «Напэўна, спісала з нейкай кніжкі!»… Можа, па гэтай, а можа, і па якой другой прычыне яна на доўгі час пакінула сваё захапленне. Скончыўшы дзесять класаў, Надзя паспяхова здае экзамены ў Пінскі ўлікова-крэдытны тэхнікум. А, атрымаўшы ў 1975 годзе дыплом бухгалтара, працуе кантралёрам-касірам у ашчаднай касе ў сваім родным Ладаражы. 25 гадоў свайго жыцця Надзея Мікалаеўна прысвяціла служэнню банкаўскай сістэме. Па натуры яна добры і чулы чалавек, надзелены рэдкім дарам – тонка адчуваць і разумець паэзію, па-майстэрску валодаць словам.
Вяд.: Любоў да паэзіі ў яе выявілася яшчэ ў раннім узросце – як зачараваная, слухала яна старадаўнія песні ў выкананні бабулі, маці, бацькі. Слухала і марыла сама злажыць што-небудзь падобнае. Прайшло нямала часу, каб спраўдзілася Надзіна мара.
Сёння яна з’яўляецца членам Брэсцкага абласнога аддзялення Саюза пісьменнікаў Беларусі, аўтар некалькіх паэтычных зборнікаў, лаўрэат абласной літаратурнай прэміі імя Уладзіміра Калесніка, гэтай узнагародай адзначаны яе кнігі «Раскрыліўся бусел над хатай», «Зарунее жыта зноў». 
Яе вершы неаднаразова друкаваліся ў такіх выданнях, як «Настаўніцкая газета»,  «Заря», «Заря над Бугом», “Чырвоная звязда” «Вместе» (таварыства інвалідаў), «Літаратура і мастацтва», часопісах «Полымя», «Маладосць»,”Алеся”,альманаху «Гоман » і іншых перыядычных выданнях.
 Першы паэтычны зборнік паэтэсы «Жыццёвыя плыні» выйшаў у 2003 годзе. Праз некаторы час пабачылі свет зборнікі «Я сэрца людзям падару», «Ладараж»
Надзея Парчук з’яўляецца складальнікам калектыўнага зборніка духоўнай паэзіі і прозы «Дазволь прычасціцца …», які выйшаў у свет у жніўні 2011 года. Яна таксама – адзін з аўтараў зборніка вершаў і апавяданняў для дзяцей «Карусель». У бягучым годзе вершы паэткі апублікаваны ў зборніку вершаў
 “  Беларускі ручнік “і зборніку ваеннай тыматыцы “ Па праву жывога “

Вяд.: У рэцэнзіі на калектыўны зборнік невідушчых паэтаў-аматараў “Убачыць сэрцамі”, у які ўвайшлі і вершы В.Кульбеды-Бакун Надзея Парчук разважала: ” Кожны з аўтараў прыходзіць у паэтычны вір жыцця па-свойму. Хтосьці з маленства адчуе ў сабе цягу да прыгожага слова, хтосьці ў юначым узросце захоча па-мастацку выказацца перад каханай дзяўчынай, а ў некаторых – і ў паважаныя гады заспявае душа. А вось невідушчых людзей сам лёс ставіць на творчую сцежку, а Бог дапамагае ім тварыць: каб выжылі. Для гэтага Ён надзяляе іх чуйнымі душамі і відушчымі сэрцамі…”
Нам думаецца, што сустрэча  Валянціны  Бакун з Надзеяй Мікалаеўнай Парчук была не проста выпадкам, а наканаваннем лёсу, воляй Божай. Бо творчая душа шукае падобную сабе, роднасную душу. 
  Валянціна Васільеўна,думаем, Вам будзе прыемна самой  расказаць пра Надзею Мікалаеўну, пра ваша знаёмства з ёй.
                                          Гучыць песня
 Вяд.:  Прывітальным словам звяртаецца паэтка да усіх чытачоў, каму пашчасціла трымаць у руках новы зборнік паэзіі “ Берагі Надзеі”.

Чыт: Дабрыдзень, шаноўныя людзі! 
І вечар хай прыйдзе з дабром,
 Хай зорная ноч не забудзе 
Святым ахінуць вас крылом!

Калі ж над зямлёй загарыцца 
Заранка на ўсходзе нябёс — 
Хай ваша душа азарыцца 
I шчасцем асвеціцца лёс!

Хай Божы анёлак над вамі 
3 расхінутым крыллем ляціць, 
А вы багацейце гадамі 
І не стамляйцеся жыць.

Хай праца прыносіць вам радасць,
 Дарога наперад нясе, 
Узнёсла блакітная святасць — 
Штодня расхінецца ў красе!
                                                 “Дабрыдзень!” Н. Парчук

Вяд.:  Тонка адчуваючы сваю кроўную сувязь з роднай зямлёй, любай вёскай аўтар многа твораў прысвяціла менавіта малой радзіме, палескаму краю, людзям Палесся. Таму атрымаць асалоду ад паэзіі, сугучнай з жыццёвым пульсам зямлі, зможа кожны, хто прачытае кнігу.

Жыві, красуйся, родная старонка,
Хай над табой праносяцца вякі,
Няхай тваю вясковую гамонку
Калышуць хвалі роднае ракі!

Няхай нясуць яны яе удалеч – 
Паміж сваіх ціхмяных берагоў,
Хай на плячах сваіх рака гайдае
Блакіт нябёсаў, веру і любоў!

Каб разрастаўся, зелянеў дубочак,
Стаяў як сімвал мужнасці людской,-
Жыві й красуйся, родны мой куточак,
Благаслаўляйся сілаю святой!...

Вяд.:  У  2012г. адбылася прэзентацыя сборніка духоўнай паэзіі і прозы 
“ Дазволь прычасціца..” на сцэне нашага Дома культуры. На вечарыне прысутнічала Надзея Мікалаеўна разам з сябрамі аб’яднання  “Выток”, што працуе пры спецыялізаванай бібліятэцы – філіяле №12 у г. Брэсце.
На сустрэчу аўтар прывезла верш - прысвячэнне Моталю “ Гасцінны Моталь “, які яна зачытала ўсім гледачам. А крыху пазней Тацянна Супрун палажыла радкі верша на музыку. Атрымалася цудоўная песня.  У раздзеле паэтычнага зборніка “ Прывітальнай песняй звонкай “  ёсць  гэты твор. 

Прапаную паслухаць вам песню “ Гасцінны Моталь “
 Музыка Т. Супрун, словы Н. Парчук


Вяд.:   Паэзія, як і сам Сусвет, бязмежная, бяздонная, неабдымная, спрадвечная. Як неба, як зоры, як веліч прыроднай красы, як паветра, якім не надыхацца, як само жыццё, якім не нажыцца. Паэзія ў жыцці Надзеі Парчук займае першае месца, таму і ствараюцца яе вершы менавіта душой. 

Я ўсё думала, як адшукаць,
Дзе знайсці мне адзіныя словы,
Каб  з любоўю сардэчнай сказаць
Пры сыстрэчы у час нашай размовы.


Як убачыла вас я, сябры, -
Патанула у позірках чыстых
Вашых добрых вачэй прамяністых
І магу гаварыць да зары.

Мне пачуццяў сваіх не стрымаць –
Я ж так доўга сустрэчы чакала,
Я ж так бачыць усіх вас жадала,
Каб са ўчырасцю сёння сказаць:

Вы ў мяне – не такія бы усе,
Вы ў мяне – з крышталю дарагога,
Вы мне лёсам дасланыя й Богам,
Нібы зорачкі ў светлай красе.

Мне цяпер сваіх слоў не стрымаць –
Неяк самі ірвуцца на волю…
Божа, дай вам шчаслівую долю,
Навучы гэты свет шанаваць!
                                    “ Божа, дай вам шчаслівую долю ”


Вяд.: Каханне – адзін з самых заветных пачаткаў лірыкі . На ўсю шырыню  небасхілаў азарае  яно  маладосць, дае крылы  паэзіі. Чалавеку заўсёды цяжка развітвацца з марай пра вечнае каханне. І ці след рабіць гэта, калі яно дорыць нам лепшыя з успамінаў. Важна толькі  улавіць матыў непахіснай любові да жыцця, любові уважлівай, часта правіднай. І як узвышанна гаворыць яна пра першыя пачуцці людзей, ды напэўна і свае ўласныя пачуцці да каханага і адзінага чалавека.

Мне сягоння чамусьці сумуецца
І не выцеснуць з сэрца тугу.
З кім табе, любы мой, вечаруецца –
Адгадаць аніяк не магу.

Пад якімі ветрамі і ветразем,
І на хвалях якіх ты плывеш?
А на нашым пакінутым беразе
Адзінота пакутна жыве.

Зноў заранка на ўсходзе займаецца,
Зноўку захад у ціхай журбе,
А ў рацэ месяц з зоркай купаюцца,
Ну а я ўсё чакаю цябе.

… Новы дзень, новы дзень нараджаецца! –
Ад красы не адвесці вачэй,
Шчыра веру, што нас дачакаецца
Бераг наш… Ты вяртайся хутчэй.

Гучыць песня

Вяд.:  Надзея Парчук – чалавек няпростага  лёсу. Хвароба выбіла  з – пад ног мары і надзеі жыцця. Колькі трэба было мець мужнасці, веры ў людзей, каб не зламацца. Насуперак жорсткім нягодам лёсу паэтка застаецца моцным, вытрыманым і апантаным чалавекам.  Яна застаецца ў актыўным жыццёвым страі.  Надзея Мікалаеўна актыўна дапамагае маладым паэтам – інвалідам у  выданні іх вершаў, прозы  і кніг.


Вяд.:  Вершы Надзеі Парчук літаральна свецяцца паэтычнымі іскрынкамі. Чытаеш яе вершы і міжволі пагаджаешся з тым , што ў  кожнага аўтара, вядома, – свой густ і стыль творчасці, але галоўныя тэмы і матывы паэзіі – адны. Гэта тыя ж  ідэі міласэрнасці, дабрыні, святасці, жыццялюбства, разуменне адказнасці перад людзьмі і Богам за свае ўчынкі, імкненне да ачышчэння душы і прабачэння ўсялякіх крыўд, філасофскія разважанні аб велічы і сіле Божай, замілаванасць прыгажосцю прыроды. 

Як цудоўна і слаўна на свеце!
Што ні край -  то адна прыгажосць
І куды не зайдзеш, ні заедзеш –
Там прысутнасць Гасподняя ёсць.

У шырокай нябеснай раўніне –
Над лясочкам, над плынню ракі –
Кожнай кветцы, травінцы, рабіне
Дружна песню пяюць жаўрукі.

Салавейка – пяюн галасісты –
Заліхвацка для іх падпяе.
Ад такога старання саліста –
Па – ўрачыстаму сонца ўстае.

Лёгкі ветрык загушкаўся ў вецці,
Абіваючы з лісця расу.
Божа мой, як прыгожа на свеце!
Дзякуй, Бог мой, за гэту красу.

Гучыць лірычная песня

Вяд.: Імкліва бягуць гады… Але колькі б часу не прайшло, заўсёды будзем чытаць вершы нашых літаратараў Брэстчыны , таму што  без іх  не  магчыма ўявіць беларускую літаратуру.

Паважаныя сябры! Сёння мы з вамі зрабілі падарожжа па жыццёвым і творчым шляху Надзеі Мікалаеўны Парчук. Жыццё яе  не аднойчы выпрабоўвала  на адданасць , і той рэдкі талент, які даў Бог, дапамог ёй  застацца  ясным, чыстым, нібы слязінка, паэтам з простым беларускім імем– Надзея. 

Дазвольце развітацца з вамі радкамі паэткі Надзеі Парчук.

Да сустрэчы, сябры, да сустрэчы!
Мне ў дарогу збірацца пара.
Хай успомніцца вам гэты вечар,
Як засвецціца ў ранні зара.

Як народзіцца новы дзень белы,
І праб’ецца прамень праз камлі,
Як схаваецца месячык спелы,
Перастане ўсміхацца зямлі.

Да сустрэчы, сябры, да сустрэчы!
Не сумуйце занадта, прашу.
Я парыў гэты ваш чалавечы
У лірычную песню ўпішу.

Абагрэя яна вашы сэрцы
У завіруху халоднай зімой,
Не дазволіць надзеям памерці,
Збыцца марам паможа вясной!
                                                      / “ Да сустрэчы “/


Да новай сустрэчы, сябры!
Жывіце шчасліва,
Працуйце рупліва,
Як пчолкі, як птушкі ў бары.

Яшчэ вам жадаем,
Каб сэрцы да краю
Напоўнены шчасцем былі –
Як моры вадою,
Світанкі зарою,
Як летняй парою палі.
                                   / “ Развітальная “ /

